

VLADA REPUBLIKE HRVATSKE

Zagreb, 16. rujna 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo financija |

|  |  |
| --- | --- |
| **Predmet:** | Prijedlog odluke o dodjeli beskamatnog zajma jedinicama lokalne i područne (regionalne) samouprave koje su pogođene posljedicama razornih potresa na području Grada Zagreba, Zagrebačke županije, Krapinsko-zagorske županije, Sisačko-moslavačke županije i Karlovačke županije za sanaciju šteta od potresa |
|  |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PRIJEDLOG**

Na temelju članka 30. Zakona o izvršavanju Državnog proračuna Republike Hrvatske za 2021. godinu (»Narodne novine«, br. 135/20. i 69/21.), Vlada Republike Hrvatske je na sjednici održanoj \_\_\_\_\_ 2021. donijela

**ODLUKU**

**o dodjeli beskamatnog zajma jedinicama lokalne i područne (regionalne) samouprave koje su pogođene posljedicama razornih potresa na području Grada Zagreba, Zagrebačke županije, Krapinsko-zagorske županije, Sisačko–moslavačke županije i Karlovačke županije za sanaciju šteta od potresa**

**I.**

Ovom Odlukom uređuje se dodjela beskamatnog zajma jedinicama lokalne i područne (regionalne) samouprave koje su pogođene posljedicama razornih potresa na području Grada Zagreba, Zagrebačke županije, Krapinsko-zagorske županije, Sisačko-moslavačke županije i Karlovačke županije te način i kriteriji za podnošenje zahtjeva, isplata i način povrata zajma.

**II.**

Jedinicama lokalne i područne (regionalne) samouprave koje su pogođene posljedicama razornih potresa na području Grada Zagreba, Zagrebačke županije, Krapinsko-zagorske županije, Sisačko-moslavačke županije i Karlovačke županije mogu se dodijeliti sredstva beskamatnog zajma u ukupnom iznosu do 400.000.000,00 kuna.

**III.**

Sredstva beskamatnog zajma iz točke II. ove Odluke namijenjena su isključivo za podmirivanje troškova vezanih uz sanaciju posljedica potresa na području iz točke II. ove Odluke.

**IV.**

Iznos sredstava beskamatnog zajma namijenjen pojedinoj jedinici lokalne i područne (regionalne) samouprave pogođenoj posljedicama razornih potresa na području iz točke II. ove Odluke utvrdit će se odlukom povjerenstva čiji su članovi:

- potpredsjednik Vlade Republike Hrvatske i ministar hrvatskih branitelja Tomo Medved

- potpredsjednik Vlade Republike Hrvatske Boris Milošević

- potpredsjednik Vlade Republike Hrvatske i ministar financija dr. sc. Zdravko Marić

- ministar prostornoga uređenja, graditeljstva i državne imovine Darko Horvat.

**V.**

Sredstva iz točke IV. ove Odluke Ministarstvo financija će jedinicama lokalne i područne (regionalne) samouprave doznačavati dva puta mjesečno, zaključno s 31. prosinca 2021. godine, a na temelju zahtjeva kojeg će Ministarstvu financija dostavljati pojedina jedinica lokalne i područne (regionalne) samouprave na Obrascu Mfin-zajam-potres.

Obrazac Mfin-zajam-potres iz stavka 1. ove točke nalazi se u prilogu i sastavni je dio ove Odluke.

**VI.**

Sredstva beskamatnog zajma dodijeljena na temelju ove Odluke jedinice lokalne i područne (regionalne) samouprave će vraćati u roku do tri godine, počevši od 2024. godine, u kvartalnim obrocima, s dospijećem prvog obroka na dan 31. ožujka 2024.

Refundacije troškova koje jedinice lokalne i područne (regionalne) samouprave ostvare iz Fonda solidarnosti Europske unije, a koji su prethodno podmireni iz sredstava beskamatnog zajma dodijeljenog u skladu s ovom Odlukom, jedinice lokalne i područne (regionalne) samouprave dužne su u roku od 30 radnih dana od dana refundacije troškova uplatiti u državni proračun Republike Hrvatske na ime povrata beskamatnog zajma.

**VII.**

Sredstva za provedbu ove Odluke osigurana su u Državnom proračunu Republike Hrvatske za 2021. godinu i projekcijama za 2022. i 2023. godinu na pozicijama Ministarstva financija.

**VIII.**

Ova Odluka stupa na snagu prvoga dana od dana objave u »Narodnim novinama«.

KLASA:

URBROJ:

Zagreb,

**PREDSJEDNIK**

**mr. sc. Andrej Plenković**

**OBRAZLOŽENJE**

Sukladno članku 30. Zakona o izvršavanju Državnog proračuna Republike Hrvatske za 2021. godinu (Narodne novine, br. 135/20 i 69/21) Vlada Republike Hrvatske može iznimno, na prijedlog ministra financija, ako za to postoji mogućnost i sukladno potrebi, donijeti odluku o dodjeli beskamatnog zajma jedinicama lokalne i područne (regionalne) samouprave.

Snažni i razorni potresi koji su 2020. godine pogodili Republiku Hrvatsku i to potres na području Grada Zagreba, Krapinsko-zagorske županije i Zagrebačke županije iz ožujka 2020. i potres na području Sisačko-moslavačke županije, Zagrebačke županije i Karlovačke županije iz prosinca 2020. godine ostavili su katastrofalne posljedice na jedinice lokalne i područne (regionalne) samouprave na tim područjima. Budući da sanacija posljedica razornih potresa iziskuje značajna financijska sredstva, a s ciljem pomoći jedinicama lokalne i područne (regionalne) samouprave za podmirenje dijela troškova vezanih uz sanaciju posljedica potresa, Vlada Republike Hrvatske ovom Odlukom omogućava jedinicama lokalne i područne (regionalne) samouprave korištenje sredstava beskamatnog zajma.

Ovom Odlukom uređuje se dodjela beskamatnog zajma jedinicama lokalne i područne (regionalne) samouprave koje su pogođene posljedicama razornih potresa na području Grada Zagreba, Zagrebačke županije, Krapinsko-zagorske županije, Sisačko-moslavačke županije i Karlovačke županije te način i kriteriji za podnošenje zahtjeva, isplata i način povrata zajma. Jedinicama lokalne i područne (regionalne) samouprave koje su pogođene posljedicama razornih potresa na području Grada Zagreba, Zagrebačke županije, Krapinsko-zagorske županije, Sisačko-moslavačke županije i Karlovačke županije mogu se dodijeliti sredstva beskamatnog zajma u ukupnom iznosu do 400.000.000,00 kuna. Iznos sredstava beskamatnog zajma namijenjen pojedinoj jedinici lokalne i područne (regionalne) samouprave pogođenoj posljedicama razornih potresa na području iz točke II. ove Odluke utvrdit će odlukom povjerenstvo čiji su članovi ministar financija, ministar prostornog uređenja, graditeljstva i državne imovine i ministar hrvatskih branitelja.

Sredstva za provedbu ove Odluke osigurana su u Državnom proračunu Republike Hrvatske za 2021. godinu i projekcijama za 2022. i 2023. godinu na pozicijama Ministarstva financija.